Drie renosters afgelope paar dae in Limpopo gestroopTwee van die renosters wat die afgelope paar dae in Limpopo gestroop is. (Foto: SA Polisie) Die polisie se eenheid vir bedreigde spesies is steeds op soek na die skuldiges nadat drie renosters die afgelope naweek in twee afsonderlike voorvalle in die provinsie gestroop is. In die eerste voorval is ŉ renoster naby Lephalale (voorheen Ellisras) in die Waterberg-distrik doodgeskiet. “Dit lyk of die verdagtes nie tyd gehad het om die horings te verwyder nie. Die eienaar van die wildplaas het die karkas, vermoedelik tussen drie en vyf dae oud, tydens ŉ roetinepatrollie opgemerk terwyl hy in ŉ helikopter gevlieg het,” het kol. Moatshe Ngoepe, polisiewoordvoerder, gesê. Nog een van die renosters wat in die provinsie gestroop is. (Foto: SA Polisie) Intussen is die karkasse van nog twee renosters Saterdag in die Gravelotte-omgewing, naby Phalaborwa, gevind. Die renosters se horings is verwyder. “Die wildbewaarders het die wildreservaat gepatrolleer toe hulle die diere opgemerk en die polisie ontbied het,” het Ngoepe gesê. Die stropers is steeds op vrye voet. Mense met inligting oor die voorvalle kan kol. Alpheus Mokale by 082 565 6524 of kapt. Meyer by 082 319 9460 bel.